Kritikken mod Niko Grünfeld (ALT), kulturborgmester i København, breder sig nu til Alternativets egne rækker.

Et højtstående medlem af Alternativet, formand for Storkreds København, Troels Christian Jakobsen, beskylder i et Facebook-opslag Grünfeld for at sprede »manipulerende løgne« og »true« kritikere til tavshed i sagen om Grünfelds beslutning om efter valget i 2017 at blive kulturborgmester i Københavns Kommune.

Efter kommunalvalget i 2017 vakte det opsigt og kritik, at Niko Grünfeld, der havde været en kritiker af kommunens behandling af arbejdsløse, ikke valgte at påtage sig opgaven som borgmester for beskæftigelse og integration, og dermed ville kunne forsøge at løse problemerne og skabe en ny politik, men i stedet valgte posten som kultur- og fritidsborgmester.

I et læserbrev i Berlingske torsdag skriver Niko Grünfeld, at »da vi i Alternativet efter kommunalvalget sidste år fik muligheden for at få borgmesterposten i København, var vi ikke i tvivl om, hvor drømmeposten lå: På kultur- og fritidsområdet.«

Og dette »vi«, at der i Alternativet var enighed om at vælge posten som kulturminister, har skabt vrede hos Troels Christian Jakobsen, der i sit Facebook-opslag påstår, at borgmesterens udtalelser »er - sagt uden omsvøb - en manipulerende løgn« og »dybt i strid med Alternativets værdier.«

I et interview med Berlingske står Troels Christian Jakobsen ved sin udtalelse og kalder det »En lodret løgn«.

»Jeg synes ikke, det er okay, at Grünfeld stiller sig op og siger, at vi alle var enige i, at det var den bedste borgmesterpost. Det er min kritik. Han skal ikke sige, at der ikke var tvivl om, at det var drømmeposten. Det er en lodret løgn,« siger Troels Christian Jakobsen, der understreger, at han udtaler sig som medlem af partiet, ikke som formand for kredsen.

Trusler om »screenshots«

Troels Christian Jakobsen hævder, at der i kredsen af centrale personer i Alternativet i København var stor tvivl om, hvorvidt det var rigtigt at vælge posten som kultur- og fritidsborgmester.

Han skriver, at han som én af de de opstillede kandidater »var med inde på Rådhuset på valgaftenen, hvor beslutningen om borgmesterpost skulle tages. Her diskuterede vi spørgsmålet, og jeg var tydeligt kritisk overfor Nikos hensigt om at tage kulturborgmesterposten«, og han tilføjer, at »alle, bortset fra Niko, havde en eller anden grad af tvivl om, hvad der ville være bedst at vælge.«

»Jeg forstår ikke, hvorfor Niko i sin debat-kommentar her vil tage »vi« som gidsel for et valg, som i sidste ende dybest set var hans eget.«

Han tilføjer:

Troels Christian Jakobsen »»Det er desværre sigende for Nikos forsøg på top-styring og forsøg på at fremstå fejlfri og uden tvivl.««

»Niko var meget opsat på kulturborgmesterposten. Da jeg luftede min kritik og foreslog beskæftigelsesborgmesterposten som det rette moralske valg i den givne situation, forsøgte Niko at presse mig til at tie eller støtte hans valg ved at true med at frigive »screenshots« fra kandidaternes interne FB-gruppe, der skulle vise, at jeg gik ind for kulturborgmesterposten.«

Det skal forstås sådan, at hvis Troels Christian Jakobsen eller andre ville kritisere, at Grünfeld valgte posten som kulturborgmester, så ville Grünfeld altså vise screenshots, hvor de kritiske medlemmer bakkede op om kulturborgmesterposten.

Troels Christian Jakobsen siger, at han måneder før valgkampen ganske rigtigt skrev om de fordele, der kunne være ved at vælge posten som kultur- og fritidsborgmester, men »det var en del af en taktisk analyse af forhandlingssituationen på Rådhuset, men ikke et udtryk for, hvad det rette valg ville være.«

Han tilføjer, at »det er desværre sigende for Nikos forsøg på topstyring og forsøg på at fremstå fejlfri og uden tvivl.«

Troels Christian Jakobsen siger, at han »igen« må »konstatere, at min tvivl om Nikos evne til at gå troværdigt forrest for Alternativets dejlige værdier, igen og igen vokser. Hvis han vil vinde noget af min tillid tilbage, så kan han begynde med at undskylde for denne manipulerende løgn.«

»Jeg håber mest, at det er et tydeligt signal til andre i Alternativet, som ikke synes, at det her er okay. Vi er ikke en stor enig flok, som synes, kulturborgmesterposten var den bedste. Det er også folk, som mener, men langt fra alle,« siger Troels Christian Jakobsen og fortæller, at han ikke tror, dette vil skabe en kløft i Alternativet.

»Kløften er der allerede,« siger han.

Det er ikke lykkedes Berlingske at få en kommentar fra Niko Grünfeld.